<classify> BENKI ya NMB imekabidhi msaada wa vifaa vya ujenzi, kompyuta na madaftari vyenye thamani ya Sh milioni 25 kwa ajili ya kukuza sekta ya elimu na afya katika halmashauri ya wilaya ya Ruangwa, mkoani Lindi. Vifaa hivyo vimekabidhiwa juzi kwa Waziri Mkuu, Kassim Majaliwa ambaye ni Mbunge wa Ruangwa katika zahanati ya Nandagala iliyopo katika kijiji cha Nandagala, wilayani humo. Kwa mujibu Mkuu wa Idara ya Huduma za Serikali wa NMB, Vicky Bishubo, vifaa hivyo ni madirisha ya aluminium kwa ajili ya zahanati ya Nandagala yenye thamani ya Sh milioni 15, mabati 56 pamoja na mbao za kupaulia vyenye thamani ya Sh milioni 3.3, kompyuta 10 kwa ajili ya Shule ya Sekondari Kassim Majaliwa na madaftari yenye thamani ya Sh milioni tano kwa ajili ya shule mbalimbali katika wilaya hiyo ya Ruangwa. Akikabidhi vifaa hivyo kwa Majaliwa, Bishubo alisema, kwa NMB changamoto za sekta ya afya na elimu nchini ni jambo la kipaumbele kutokana na umuhimu wa sekta hizo kuwa ndio nguzo kuu ya maendeleo kwa Taifa. Sisi kama NMB tumekuwa mstari wa mbele kuchangia huduma za kijamii kwa lengo la kurejesha sehemu ya faida yetu kwa jamii, ambapo kwa zaidi ya miaka saba mfululizo tumechangia asilimia moja ya faida yetu kama sehemu ya uwajibikaji kwa jamii inayotuzunguka, alisema.Bishubo alisema kwa mwaka huu, benki hiyo imetenga Sh bilioni moja kwa ajili ya kuchangia maendeleo ya jamii ikiwamo kusaidia sekta za elimu na afya na hadi sasa imeshatoa msaada wa zaidi ya Sh milioni 600.Akizungumza baada ya kupokea vifaa hivyo, waziri mkuu aliishukuru benki hiyo kwa msaada huo akisema unaunga mkono jitihada zinazofanywa na serikali ya awamu ya tano. Alisema serikali inatambua mchango mkubwa unaotolewa na benki hivyo katika shughuli za maendeleo pamoja na majanga yanapotokea.  <topic>: kitaifa 